b'\n_START_ARTICLE_\nViktor Gerkman\n_START_SECTION_\n\xc5\xbdivljenje\n_START_PARAGRAPH_\nGerkman je osnovno \xc5\xa1olo obiskoval v Cerkljah na Gorenjskem, gimnazijo pa v Ljubljani na Poljanah. Dve leti je \xc5\xa1tudiral teologijo, diplomiral pa je iz psihologije leta 1976 na Filozofski fakulteti v Ljubljani._NEWLINE_Ukvarjal se je s slikanjem, fotografijo, z digitalno fotografijo, mikroskopiranjem in z opazovanjem zvezd. S psiholo\xc5\xa1ko astrologijo se je ukvarjal od leta 1975. Delal je v osnovnem in srednjem \xc5\xa1olstvu kot profesor in svetovalni delavec, nato pa 10 let v psihiatriji v Begunjah na Gorenjskem. Leta 1990 je kon\xc4\x8dal specializacijo iz klini\xc4\x8dne psihologije. Od leta 1995 do 2007 je bil v samostojnem poklicu. Od ve\xc4\x8dine poklicnih kolegov se je razlikoval po tem, da je pri \xc4\x8dloveku vedno obravnaval njegovo du\xc5\xa1evno in duhovno problematiko hkrati. Zaradi hude bolezni je bil v za\xc4\x8detku leta 2007 upokojen. Zadnja leta je \xc5\xbeivel na \xc4\x8crnivcu, Brezje na Gorenjskem.\n_START_SECTION_\nDelo\n_START_PARAGRAPH_\nPredaval je po vsej Sloveniji, \xc5\xa1e posebej o temah novodobne duhovnosti in o vpra\xc5\xa1anjih samouresni\xc4\x8ditve. V Radovljici in Kranju je nekaj let vodil meditacijske ve\xc4\x8dere. Bil je med prvimi, ki se na Slovenskem ukvarjajo z Bachovim cvetnim zdravljenjem._NEWLINE_Vodil je 3-letno \xc5\xa1olo dopolnilnih znanj za poklice, ki se ukvarjajo z ljudmi. Poleg tega se je ukvarjal s psiholo\xc5\xa1kim in z zakonskim svetovanjem, s psihoterapijo depresij ter s karmi\xc4\x8dno astrologijo. Od slovenske osamosvojitve naprej je vodil tudi poletne \xc5\xa1ole iz astrologije. Zadnja leta pred upokojitvijo je vodil intenzivne preobrazbene delavnice. Nekaj let je pou\xc4\x8deval simboliko tarota, zainteresirane pa je uvajal tudi v meditacijo (ve\xc4\x8d razli\xc4\x8dnih pristopov)._NEWLINE_Objavil je dve knjigi, \xc5\xa1e dve pa je imel v pripravi. Poleg tega je objavil preko 400 \xc4\x8dlankov, najve\xc4\x8d v reviji Aura.'